GUNKUL ร่วงแรงกว่า 7% หลังมีบิ๊กล็อตต่ำกว่ากระดาน
GUNKUL ร่วงแรงกว่า 7% หลังมีบิ๊กล็อตภาคเช้า มูลค่า 3.79 พันล้านบาท 46 รายการ 924 ล้านหุ้น ราคาเฉลี่ย 4.10 บาท/หุ้น ซึ่งเป็นราคาต่ำกว่ากระดานซื้อขาย ล่าสุด ณ เวลา 10.35 น. อยู่ที่ระดับ 4.18 บาท ลบ 0.34 บาท หรือ 7.52% สูงสุด 4.24 บาท ต่ำสุด 4.10 บาท ด้วยมูลค่าซื้อขาย 4.81 พันล้านบาท
1 มิ.ย. 2560

ผู้สื่อข่าวรายงานว่าราคาหุ้นบริษัท กันกุลเอ็นจิเนียริ่ง จำกัด (มหาชน) หรือ GUNKUL ล่าสุด ณ เวลา 10.35 น. อยู่ที่ระดับ 4.18 บาท ลบ 0.34 บาท หรือ 7.52% สูงสุด 4.24 บาท ต่ำสุด 4.10 บาท ด้วยมูลค่าซื้อขาย 4.81 พันล้านบาท ขณะที่ดัชนีตลาดหุ้นไทยโดยรวมบวก 0.02%

สำหรับปัจจัยที่ส่งผลให้ราคาหุ้น GUNKUL ปรับตัวลดลง คาดว่าได้รับแรงกดดันจากการทำรายการบิ๊กล็อตในราคาเฉลี่ยต่อหุ้นแค่ 4.10 บาท ซึ่งต่ำกว่าราคาหุ้น GUNKUL ในกระดานหลัก โดยเช้าวันนี้ (1 มิ.ย.) พบรายการบิ๊กล็อตหุ้น GUNKUL เพิ่มเป็น 46 รายการแล้ว จำนวน 924,391,200 หุ้น มูลค่าซื้อขาย 3.79 พันล้านบาทล้านบาท เทรดในราคาเฉลี่ย 4.10 บาท/หุ้น ซึ่งขณะนี้ยังไม่ชัดเจนว่าจะเสร็จสิ้นการทำรายการทั้งหมดเมื่อใด
ทั้งนี้ นายชัยยศ จิวางกูร ผู้อำนวยการฝ่ายวิเคราะห์ บล.โกลเบล็ก เปิดเผยว่า ราคาหุ้น GUNKUL เช้านี้ร่วงแรงตั้งแต่เปิดเทรดการซื้อขาย คาดว่าได้รับแรงกดดันจากการทำรายการบิ๊กล็อตในราคาเฉลี่ยต่อหุ้นแค่ 4.10 บาท ซึ่งต่ำกว่าราคาหุ้น GUNKUL ในกระดานหลัก
ขณะเดียวกันมีรายงานระบุว่า น.ส.โศภชา ดำรงปิยวุฒิ์ ประธานกรรมการบริหาร GUNKUL ได้เปิดเผยว่า เมื่อวันที่ 30 พ.ค.60 บริษัทได้เข้าถือหุ้นบุริมสิทธิใน บริษัท บีเอ็มพี โซล่าร์ จำกัด (BMP Solar) เป็นจำนวน 48,000 หุ้น ซึ่งจะยังผลให้บริษัทมีสิทธิได้รับเงินปันผลและสิทธิออกเสียงร้อยละ 99.99 ของเงินปันผลหรือสิทธิออกเสียงทั้งหมด
อย่างไรก็ตาม บริษัทจะเข้าถือหุ้นสามัญเพิ่มขึ้นหลังจากที่บริษัทดังกล่าวได้มีการจำหน่ายไฟฟ้าเชิงพาณิชย์ (COD) ไปแล้ว 3 ปี ซึ่งการเข้าลงทุนในครั้งนี้เป็นการส่งเสริมนโยบายของบริษัทที่จะก้าวขึ้นสู่ความเป็นผู้นำและมีส่วนสำคัญในการผลักดันให้เกิดโรงไฟฟ้าจากพลังงานทดแทนเพิ่มขึ้น อันจะส่งผลให้บริษัทมีอัตราการเติบโตทั้งสินทรัพย์และกำไรอย่างต่อเนื่องในอนาคต นอกจากนี้ ยังเป็นการสร้างมูลค่าเพิ่มให้กับบริษัท และผู้ถือหุ้นต่อไปในระยะยาว